  Туспуктэм: vk.com (Дебёсы - "Байгурезь") Наталия Сильвестрова Дэбес ёрос лыдӟиськонниын Степан Широбоков нимо «Дэбес уӵы» литература премилэсь лауреатъёссэ данъязы. Туэ премиез 11-тӥ классын дышетскись Анастасия Крылова но 1 номеро нылпи садысь визьнодась Надежда Богатырёва басьтӥзы. Со сярысь ёросысь «Байгурезь» газетлэн «ВКонтакте» мерлыко вотэсысь огиназ ивортӥзы. Вожвылъяськонэ 14 адями пыриськиз. Йылпумъян ужрадын соос гожтэм кылбуръёсынызы но веросъёсынызы тодматӥзы. Со нуналэ ик Степан Широбоковлы сӥзем лыдӟонъёс ортчизы. Гожъясьлэн произведениосызъя куать школаысь пиналъёс спектакльёс возьматӥзы. Вожвылъяськонын Уйвай школаысь дышетскисьёс «Сазан» веросъя дасям постановкаенызы вормизы. Кыкетӥ инты Бадӟым Зетым гуртысь нылпиос басьтӥзы, соос «Яратон ке ӧвӧл» комедиысь люкетсэ возьматӥзы. Пыктыдур гуртысь дышетскисьёслэн «Кемалась малпанъёс» поэмаысь люкетъя инсценировказы куинетӥ луиз. Тодэ вайытом, Степан Широбоков нимо «Дэбес уӵы» литература преми ёросын 2018-тӥ арысен сётъяло.   Ватсалом, Ижкарын Эгра ёрослэн литератураезлэсь нуналъёссэ ворсан ужрад ортчиз.    Тегъёс: Литература вожвылъяськон премия Дэбес Удмуртия  